J. A. Salminen

Johan Adolf Salminen (synt. Johansson, 3. heinäkuuta 1859 Turku – 5. helmikuuta 1926 Paimio) oli suomalainen poliitikko, joka toimi porvarissäädyn valtiopäivämiehenä Suomen suuriruhtinaskunnan kaksilla viimeisillä säätyvaltiopäivillä vuosina 1904–1906. Salminen oli Turun ensimmäisiä sosialisteja, josta tuli keskeinen vaikuttaja niin sanotussa vanhassa työväenliikkeessä. Hän kuului muun muassa SDP:n edeltäjän Suomen Työväenpuolueen perustajajiin. Salminen toimi työväenpuolueen väliaikaisena puheenjohtajana 1900 sekä SDP:n varapuheenjohtajana 1904–1905. Hän oli yksi viidestä sosialidemokraatista, jotka ehtivät istumaan säätyvaltiopäivillä ennen niiden korvaamista nykyisellä eduskunnalla.

 Elämä 
J. A. Salmisen vanhemmat olivat Tyrväällä syntynyt kirvesmies Johan Johansson (ent. Palmgren, 1834-1900) ja piikkiöläinen Anna Juhontytär Nummela (1826-1911). Salminen meni 15-vuotiaana kirjaltajan oppiin G. V. Wilénin kirjapainoon ja työskenteli vuodesta 1894 lähtien faktorina Turun Kirjapaino-osakeyhtiön sekä Polytypoksen kirjapainoissa.

Salminen oli vuonna 1887 toimintansa aloittaneen Turun työväenyhdistyksen (TTY) perustajajäsen ja kuului sen johtokuntaan 1901-1906. Hän yritti myös perustaa kirjaltajien ammattiosastoa ja julkaisi lyhytikäiseksi jäänyttä Käsi Prässi -nimistä lehteä, joka lakkautettiin kirjapainonomistajan painostuksesta. Lopulta vuonna 1890 Salmisen aloitteesta perustettiin kaupungin ensimmäinen ammattiosasto Turun Kirjanpainajain Yhdistys. Vuosikymmenen puolivälissä Salminen innostui sosialismista ottaen vaikutteita erityisesti ruotsalaisilta sosialidemokraateilta. Vuonna 1896 sosialistit saivat Salmisen, K. F. Hellstenin, J. K. Karin ja N. R. af Ursinin johdolla enemmistön työväenyhdistyksessä. Se pyrki myös asettamaan Salmisen ja Karin ehdokkaikseen kaupungin valtuusmiesvaaliin. Heitä ei kuitenkaan kelpuutettu suomalaisten tai ruotsalaisten listoille, jolloin yhdistyksen jäsenet menivät vaalilakkoon.

Vuonna 1899 Salminen osallistui TTY:n edustajana Turussa pidettyyn Suomen Työväenpuolueen perustavaan kokoukseen. Hänet valittiin myös puoluehallinnon jäseneksi. Helmikuussa 1900 Salmisesta tuli työväenpuolueen vt. puheenjohtaja N. R. af Ursinin erottua. Salminen jätti tehtävän työnantajansa painostuksesta jo maaliskuussa, jolloin tilalle valittiin K. F. Hellsten. Syksyllä Salminen jätti työpaikkansa Polytypoksessa ja ryhtyi Länsisuomen Työmiestä painaneen Ammattilaisten Kirjapainon faktoriksi. Suomen Työväenpuolueen vaihdettua nimensä hän toimi SDP:n varapuheenjohtajana 1904-1905. 

Salminen valittiin Turun porvarissäädyn edustajaksi perustuslaillisten listalta vuosien 1904–1905 valtiopäiville sekä nuorsuomalaisten listalta vuosien 1905–1906 ylimääräisille valtiopäiville. Vuosina 1904-1905 hän oli valtiopäivien ensimmäisiä sosialidemokraatteja yhdessä Heikki Lindroosin ja J. K. Karin kanssa. Seuraavilla valtiopäivillä puolueen jäseniä olivat Salmisen ohella J. H. Jokinen ja Yrjö Mäkelin. Jälkimmäinen valinta aiheutti parranpärinää, koska SDP oli suurlakon jälkeen tehnyt päätöksen vaalien boikotoimisesta. Esimerkiksi Työmiehen mukaan Salminen ja Jokinen olivat porvarien kelkkaan hypätessään rikkoneet yhteytensä köyhälistöön. Joidenkin lehtitietojen mukaan heidät olisi jopa erotettu työväenyhdistyksestä.

Vuoden 1906 Oulun puoluekokouksessa Salminen putosi muiden turkulaisten tavoin SDP:n johdosta, kun puoluehallinto siirrettiin Helsinkiin.Soikkanen 1961, s. 274. Samalla hän lähti Ammattilaisten Kirjapainosta ja perusti oman yrityksen Turun Puutarhakadulle. Talvella 1907 puhjenneen Turun Sanomaitten kirjaltajien lakon yhteydessä syntyi kohu, kun lehteä ryhdyttiin painamaan Salmisen kirjapainossa. Lakon päätyttyä kirjaltajat ilmoittivat paheksuntansa rikkurina pitämäänsä Salmista kohtaan ja hänen siteensä työväenliikkeeseen katkesivat lopullisesti. Sisällissodan aikana Salmisen kirjapaino joutui punakaartin vandalisoimaksi, jonka seurauksena hän myi yrityksensä syksyllä 1918 Kauppalehdelle, ja vetäytyi viljelemään Paimion Vistasta hankkimaansa maatilaa. Salminen kuoli kotonaan nukkuessaan sydänkohtaukseen helmikuussa 1926.

 Perhe 
J. A. Salmisen puoliso oli Uskelassa syntynyt Gustava Hakamäki (1856-1939). Heille syntyi seitsemän lasta.

 Lähteet 

 Aiheesta muualla 
 Kun sosialismi tuli Suomeen, Iltalehti, 1.3.1926, nro 49, s. 8, Kansalliskirjaston digitaaliset aineistot

Luokka:Suomen Sosialidemokraattisen Puolueen puheenjohtajat
Luokka:Suomen suuriruhtinaskunnan porvarissäädyn valtiopäivämiehet
Luokka:Suomalaiset kirjanpainajat
Luokka:Vuonna 1859 syntyneet
Luokka:Vuonna 1926 kuolleet